SK
C 47/62
Úradný vestník Európskej únie
7.2.2023
Utorok 5. júla 2022
111. vyzýva Komisiu, aby prepojila nadchádzajúcu stratégiu v oblasti starostlivosti s európskym akčným plánom pre sociálne hospodárstvo, čím by sa zvýšila informovanosť o potenciáli sociálneho hospodárstva pri zlepšovaní pracovných podmienok v odvetví starostlivosti, ako aj pri vytváraní príležitostí pre lepší prístup žien ku kvalitným pracovným miestam; vyzýva členské štáty, aby investovali do rozvoja ekonomiky starostlivosti pri náležitom zohľadnení aspektov ľudského faktora v tomto odvetví; 112. uznáva a oceňuje starostlivosť poskytovanú občianskou spoločnosťou a neziskovými organizáciami, ako sú mimovládne organizácie, organizácie pacientov, charitatívne a náboženské alebo iné inštitúcie; 113. vyzýva členské štáty, aby formulovali a revidovali svoje politiky v oblasti starostlivosti v rámci stáleho sociálneho a občianskeho dialógu so sociálnymi partnermi, odborníkmi, občianskou spoločnosťou, MVO, verejnými orgánmi na vnútroštátnej úrovni a na úrovni EÚ, organizáciami zastupujúcimi príjemcov starostlivosti a formálnych a neformálnych opatrovateľov s cieľom podporiť vytváranie účinných riešení politiky sociálnej starostlivosti, ktoré zodpovedajú potrebám ľudí na mieste; zdôrazňuje význam aktívneho zapojenia opatrovateľov a príjemcov pomoci a ich zastupujúcich organizácií do rozvoja, vykonávania a monitorovania nadchádzajúcej európskej stratégie v oblasti starostlivosti; vyzýva Komisiu a členské štáty, aby začali diskusiu o prepojení medzi technológiou a kvalitou starostlivosti; 114. vyzýva Európsku komisiu, aby uskutočnila výskum s cieľom lepšie pochopiť hospodársky a spoločenský vplyv nedostatočného poskytovania starostlivosti osobám, ktoré potrebujú starostlivosť a podporu, a aby zabezpečila financovanie, konkrétne v rámci budúcej platformy, výskumných projektov zameraných na sociálny vplyv zriedkavých chorôb z pohľadu pacienta a na celoeurópske siete a inovačné projekty, ktoré členským štátom umožnia spoluvytvárať a prenášať osvedčené postupy a inovačné modely starostlivosti, a to aj s osobitným zameraním na najrozšírenejšie choroby a ochorenia spôsobujúce zdravotné postihnutie vrátane reumatických a muskuloskeletálnych chorôb (RMD); 115. vyzýva Komisiu, aby zabezpečila, aby inštitút EIGE, nadácia Eurofound a ďalšie príslušné agentúry mali primerané zdroje na monitorovanie a analýzu toho, či a ako politiky dosahujú plánované zlepšenia v odvetví starostlivosti, a to aj pokiaľ ide o prístup, kvalitu, rodovú rovnosť, infraštruktúru a rovnováhu medzi pracovným a súkromným životom; 116. žiada o externé vedecké a etické hodnotenie zvládnutia pandémie ochorenia COVID-19 v oblasti zdravotnej starostlivosti, opatrení Európskej únie ako celku, ako aj opatrení členských štátov a o hodnotenie úrovne súčasnej pripravenosti EÚ na pandémie, a vyzýva členské štáty a Komisiu, aby vyšetrili príčiny veľkej časti infekcií a úmrtí na ochorenie COVID-19, ku ktorým došlo v rezidenčných službách pre starších ľudí, u osôb so zdravotným postihnutím a v iných zariadeniach sociálnych služieb, a či sa nezanedbali alebo neporušili ľudské práva a práva pacientov, s cieľom vyvodiť potrebné ponaučenia a zabrániť opakovaniu takýchto tragédií v budúcich krízach; o o 117.
o
poveruje svoju predsedníčku, aby postúpila toto uznesenie Rade a Komisii.